去婦辭
作者：趙汝鐩
朝代：宋

paragraphs: 入得良人門，自誓終此身。
掃室擁箕箒，進盥躬盤巾。
采桑趨隴首，薦蘋潔澗濱。
十年盡婦道，惟恐堂前嗔。
上和下睦本無事，一二小姑恣萋斐。
浸潤既深貝錦成，不棄不出譖不已。
良人繾綣涕漣洏，父母之命安敢違。
舉頭天邊指缺月，暫缺須有團圓時。
君不聞章臺長條依舊垂，樂昌半鏡還復歸。